[{"text_idx": "#000002", "text": "Mae\u2019r byd llawn rhyfeddodau lu, ond mae\u2019r awyr uwch ein pennau yn rhyfeddol tu hwnt. Y mis yma, cawn wledd arbennig yn y lloer gyda thri digwyddiad nodedig a digon o gyfle i ni allu eu gweld (yn ddibynnol ar y cymylau, wrth gwrs!).\nMewn un mis eleni, cewch weld pedwar ffenomena cosmig. Dwy Leuad Orwych, Cawod Meteor Perseid ac hefyd golygfa glir o\u2019r blaned Sadwrn."}, {"text_idx": "#000003", "text": "Mae Lleuad Orwych yn digwydd pan mae\u2019r lleuad yn llawn neu\u2019n lleuad newydd ac hefyd ar ei phwynt agosaf ar ei orbit o amgylch y ddaear. Golygai hyn fod y lleuad yn llawer mwy o ran ei maint ac hefyd yn fwy llachar.\nMae un lleuad orwych llawn wedi bod y mis yma yn barod - mae Awst 2023 yn fwy arbennig fyth gan fod y lleuad orwych llawn yn digwydd unwaith eto a hynny ar y 31ain o Awst. Yr enw ar yr ail leuad lawn mewn mis ydi Lleuad Glas. Felly, ar ddiwedd y mis, gallwn weld y Lleuad Orwych Las. Wel, dyna i chi deitl hir!\nDdim yn aml mae\u2019r fath yma o leuad yn digwydd, ond dydi\u2019r achlysur yma ddim yn ddigon i wirioni gwyddonwyr ac astroffisegwyr. Mae digwyddiad llawer mwy cyffrous sy\u2019n cymryd lle'r mis hwn hefyd, sef llu o se\u0302r gwib!"}, {"text_idx": "#000004", "text": "Dyma gyfle euraidd i weld seren wib neu ddwy. Wel, i ddweud y gwir, efallai y byddwch yn gweld llawer mwy na hynny gan fod gwyddonwyr yn tybio y bydd oddeutu 50 meteor yr awr i\u2019w gweld uwch ein pennau.\nFe welwch y meteorau yn gwibio heibio rhwng y 17eg o Orffennaf a\u2019r 24ain o Awst, ond fydd y sioe ar ei orau rhwng y 12fed a\u2019r 13eg o Awst.\nNid yw gweld se\u0302r gwib mor syml a\u0302 dod o hyd i\u2019r lleuad. Maent yn llawer llai a llawer mwy cyflym a does dim dal ymhle fydd y meteorau yn ymddangos, a hynny am eiliadau yn unig! Er bod posibilrwydd i chi weld se\u0302r gwib lle bynnag yr ydych yn y byd, mae yna rhai ffactorau i gofio er mwyn sicrhau'r olyfga orau posib."}, {"text_idx": "#000005", "text": "Mae awyr glir o fantais ond does dim byd fedrwch chi wneud os nad yw\u2019r tywydd yn ffafriol, ar waha\u0302n i groesi bysedd! Cofiwch, gan ein bod ni yng nghanol yr haf, nid yw\u2019r haul yn machlud nes yn hwyr iawn a\u2019r se\u0302r arferol yn cymryd ychydig o amser i ddweud helo\u0302. Felly, os am fentro i weld y meteorau, paratowch ddigon o bethau da i\u2019w fwyta wrth ddisgwyl!\nWrth edrych ar yr awyr, mae llygredd golau yn gallu atal neu effeithio ar yr hyn gallwn ei weld. Os ydych chi yn y ddinas, ceisiwch chwilio am fan lle nad oes gymaint o olau. Os fyddwch chi\u2019n edrych trwy\u2019r ffenest i geisio cip o\u2019r meteorau, trowch oleuadau\u2019r ty\u0302 i ffwrdd er mwyn syllu i fyny. Mae angen ychydig o amser ar eich llygaid i addasu i weld y lloer yn well, felly byddwch yn amyneddgar a pheidiwch ddigalonni os nad ydych yn gallu gweld meteor yn syth!"}, {"text_idx": "#000006", "text": "Os nad ydi gweld y lleuad a meteorau yn ddigon, mae cyfle hefyd i chi weld planed!\nAr y 27ain o Awst fydd Sadwrn i\u2019w weld yn glir iawn. Mae hyn oherwydd lleoliad y planedau. Bydd Sadwrn a\u2019r Ddaear mewn llinell berffaith gyda\u2019r Haul, sy\u2019n golygu y bydd Sadwrn yn cael ei oleuo gan yr Haul ac yn ei wneud yn glir iawn i ni yma ar y Ddaear gyda\u2019r nos.\nMae hyn yn ddigwyddiad arbennig i astroffotograffwyr, oherwydd mae\u2019n bosib tynnu lluniau anhygoel o\u2019r blaned gan ddefnyddio offer tynnu lluniau proffesiynol. Peidiwch a\u0302 phoeni, oherwydd does dim angen offer lu i weld Sadwrn yn ei holl ogoniant. Mae digonedd o aps ar gael sy\u2019n rhoi cymorth i chi ddarganfod lleoliadau planedau gyda\u2019ch llygaid yn unig, gan gynnwys gweld y blaned Sadwrn."}]